CELEX: C2007/042/64
Language: fi
Date: 2007-02-24 00:00:00
Title: Asia T-404/06 P: Valitus, jonka Fondation européenne pour la formation on tehnyt 22.12.2006 virkamiestuomioistuimen asiassa F-1/05, Landgren v. Fondation européenne pour la formation, 26.10.2006 antamasta tuomiosta

24.2.2007   
            
            
               FI
            
            
               Euroopan unionin virallinen lehti
            
            
               C 42/37
            
         Valitus, jonka Fondation européenne pour la formation on tehnyt 22.12.2006 virkamiestuomioistuimen asiassa F-1/05, Landgren v. Fondation européenne pour la formation, 26.10.2006 antamasta tuomiosta
   (Asia T-404/06 P)
   (2007/C 42/64)
   Oikeudenkäyntikieli: ranska
   Asianosaiset
   
      Valittaja: Fondation européenne pour la formation (Torino, Italia) (edustaja: asianajaja G. Vandersanden)
   
      Muu osapuoli: Pia Landgren
   Vaatimukset
   
               —
            
            
               esillä oleva valitus on otettava tutkittavaksi ja hyväksyttävä;
            
         
               —
            
            
               tämän seurauksena valituksen kohteena oleva virkamiestuomioistuimen asiassa F-1/05, Landgren vastaan Fondation européenne pour la formation, 26.10.2006 antama tuomio on kumottava ja täten myönnettävä, että valittajan vastapuolen irtisanomisesta 25.6.2004 tehty päätös oli lainmukainen ja että tämän johdosta minkäänlaisen korvauksen maksamiselle ei ole oikeudellista perustaa;
            
         
               —
            
            
               valittajan vastapuoli on velvoitettava korvaamaan oikeudenkäyntikulut mukaan luettuna sen omat oikeudenkäyntikulut virkamiestuomioistuimessa käydyssä menettelyssä.
            
         Oikeudelliset perusteet ja pääasialliset perustelut
   Virkamiestuomioistuin kumosi 26.10.2006 antamallaan tuomiolla, jonka kumoamista nyt esillä olevalla valituksella vaaditaan, Fondation européenne pour la formationin 25.6.2004 tekemän päätöksen, jolla irtisanottiin väliaikaisena toimihenkilönä olleen Landgrenin toistaiseksi voimassa ollut sopimus, ja kehotti osapuolia sopimaan päätöksen lainvastaisuuteen perustuvasta rahallisesta korvauksesta.
   Mainitun tuomion kumoamisen tueksi valittaja esittää kaksi valitusperustetta, joista ensimmäinen perustuu perusteluvelvollisuuden ulottuvuuden virheelliseen soveltamiseen. Valittaja väittää, ettei ole olemassa mitään laillista perustaa, joka velvoittaisi sen perustelamaan väliaikaisen toimihenkilön irtisanomispäätöksen, ja että päätyessään päinvastaiseen tulkintaan, valituksenalainen tuomio on ristiriidassa muuhun henkilöstöön sovellettavien palvelussuhteen ehtojen (1) 47 artiklan ja mainitun artiklan soveltamista koskevan oikeuskäytännön kanssa. Valittaja väittää lisäksi, että valituksenalainen tuomio perustuu virheellisesti sopimuksiin, joita ei sovelleta toimielinten ja niiden henkilöstön välisiin suhteisiin. Valittaja väittää myös, että riidanalaiseen tuomioon sisältyy ristiriita nimenomaisen perusteluvelvollisuuden ja asianomaisella henkilöllä irtisanomispäätöksen perusteluista olevaa tietoisuutta koskevan lainmukaisuuden välillä.
   Toisen valitusperusteen yhteydessä valittaja väittää, että valituksenalainen tuomio on oikeudellisesti virheellinen yhtäältä tosiseikkojen vääristelyn ja toisaalta yleisen edun huomiotta jättämisen johdosta sikäli kuin mainitussa tuomiossa arvioidaan virheellisesti niitä tosiseikkoja, joista Landgrenille on ilmoitettu ja joilla irtisanomispäätöstä on perusteltu.
   
      (1)  Euroopan yhteisöjen muuhun henkilöstöön sovellettavat palvelussuhteen ehdot on määritelty Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta 29.2.1968 annetun neuvoston asetuksen (ETY, Euratom, EHTY) N:o 259/68 (EYVL L 56, s. 1) 3 artiklassa.